  Виталий Пронин  Лякыт сямо, вазиськись, адямиосын одӥг кыл шедьтыны быгатӥсь, котькинлы юрттыны тыршись, мукет сямен вераса, котьма ласянь адӟем карымон  воргорон - озьы шуыны луоз Пичи Пурга черкогуртысь Георгий Алексеев ужбергатӥсь сярысь. Чигиськем малпан - Георгий Леонидович, Пурга музъемлэн кыӵе сэрегаз меда тӥ гольык пыд бызьылӥды?- Выль Мӧнья гуртмы туж ик бадӟым ӧвӧл. Но со туж чебер интые пуксемын, гужемзэ быдэсак вож писпу пӧлы вые. Ми дорын вордскемын «Удмурт дунне» газетлэн азьвыл редакторез Василий Михайлов. Василий Михайлович мынам ӵужмуртэ луэ. Гуртамы ик будэмын журналист Вячеслав Михайлов. Колхозэнымы быгатыса кивалтэ Семён Фёдоров.Тятямылэн, Леонид Николаевичлэн, тодон-валанэз вылӥ, со зоотехник. Секыт но сютэм аръёсы дышетскыны быгатэм. Солэн сямыз туж лякыт но зӥбыт. Ми шоры ноку кесяськемез ӧвӧл. Ми, атайлэсь котьма ласянь адӟем карыса, будӥмы.  Мемеймы, шутэтскыны потытозяз, колхоз фермаын ыж сюдӥз. Со ыжъёс огшорыесь ӧй вал: мугоръёссы бадӟымесь, гонзы тӧдьы но кузь.Парлы пар сюре, шуо: мемеймы но, тятямы кадь ик, лякыт но востэм. Кыкназы но адямилы юрттыны дасесь. Милемыз но, монэ но кык апайёсме, асьсэ кадь ик сабырлы но вазиськись луыны дышетӥзы.Покчиослы школамы асьме гуртын ик вал. Со пыр потыса, бадӟым классъёсы  дышетскыны ветлӥмы ини Улын Юри гуртэ. Таиз школамы гуртмылэсь сизьым иськеме интыяськемын вал. Толалтэ, кынмыны медам шеде шуыса, колхоз тракторен но валэн нуллӥзы. Шунытгес кариське ке, куас вылэ султӥськом ини, тулыс велосипедэн ширтӥськом. Дас классэз умой йылпумъяй. УдГУ-ысь спортфаке йыгаськи. Физкультура урокез туж яратылӥ угось. Школаын но ёросын ортчылӥсь ӵошатсконъёсы но ӵемысь пыриськылӥ. Баллэ тырмымтэен, университетэ пырыны ӧй быгаты. Сыӵе кӧты ӝож луиз.Доре бертӥ но, гуртысьтымы ньыль-вить кузя пиосын Сарапулысь совхоз-техникуме агрономе дышетскыны кошким. Экзаменъёсмес умой сётӥм, ваньмы пырыны быгатӥм. Соку милям, егитъёслэн, самой шулдыр вакытмы вал: серекъян, шудон, кырӟан, эктон... Дышетскон аръёслэсь ортчемзэс валаса ик ӧй вутты. Монэ армие басьтӥзы. Служить кари Ярославль улосысь Переславль-Залесский городын. Бӧрысь ини, связистэ дышетскыса, монэ Белоруссие келязы. Секретной частьын служить кари.- Армия бере малпандэс быдэстыны мылкыдды ӧз сузь ни-а?- Дышетскыны ӧй мыны ни шуыса, али ке но кӧты уг веська. Табере малпасько: тыршысал ке, УдГУ-э пырысал, дыр, дышетсконме йылпумъясал. Адямиос дышетскон понна кык пол но, куинь пол но кужымзэс эскеро ук.Армия бере Ижын шофёре гинэ дышетски. Доре ӧз поты ни бертэме, ужаны интыяськи Пичи Пурга черкогуртысь РТП-е. Кивоштӥсь вуэ шуыса, кивалтӥсьёс туж шумпотӥзы. Со вакытэ тросэз ужасьёссы угось арлыдоесь вал ини. Мыным соку ик общежитиын нимаз комната висъязы, машина сётӥзы. Уже туж кельше вал. Эшъёсыным заправкаосты тупатъяса ветлӥмы, отчы бензин но эстӥськон нуллылӥмы. Тупаса огкылысь но шулдыр ужамы.«Эмезь вӧльы» пӧлын - Пичи Пургаын ик яратондэс но пумитады, луоз?- Баграш-Бигра гуртын вордскем Люда, Глазкарысь вуз каронъя училищеез йылпумъяса, соку гинэ Пургала ужаны вуэм вылэм. Егитэсь ук, ог-огмылы синмаським-кырмыштӥм но матысь эшъёс луим. Собере семья кылдытӥм. Отӥяз бӧрсьысь бӧрсе пиналъёсмы  вордскизы.- Ай соос тӥляд куинь кузя нылъёс ук. Пиды ӧвӧл шуыса, мукетъёслы уд вожъяськиське-а?- Пи басьтыны уксёмы, лэся, ӧз тырмы шуыса, кузпалыным серекъяськом ини. Инмар милемлы куинь чебересь но визьмоесь нылъёс кузьмаз. Табере соос милемлы пиёкъёссэс мед кузьмалозы ини.- Быдэсмымтэ малпанъёстэс табере нылъёсты азьланьто ни, дыр. - Бадӟымез Оля нылмы Ижысь гурт удысъя академиын дышетскиз. Со  бухгалтер луыса тырше. Али пичи нылыныз пуке. Катя Казаньысь чугун сюрес вылын ужасьёсты дасянъя техникумез йылпумъяз. Али Огырчи станциын бухгалтер. Ужан висказ та удысъя ик тодон-валанзэ будэтэ чугун сюрес вылын ужасьёсты дасянъя Москваысь университетлэн Ижысь филиалаз. Светамы пичи ай, со 6-тӥ классэ гинэ потэмын. Кин луоз, тодмо ӧвӧл, оло, со ик спортфаке пыроз ай. Света спортэн выре. Милемды шумпоттэ ини Даша нуныкаймы.- Малы ке но корка пуктӥллямды Пичи Пургалэсь куинь иськеме интыяськем Миндэр гуртэ.- Кышнояськеме бере ик тятяен мемей шуизы: Пургалы матэ, Миндэр гуртэ-а, мукетаз-а, пичи ке но юртъер басьтом. Пересьмим ке, ми тӥ доры улыны выжом, ӵош кариськом. Но соос али ке но Мӧньяязы ик уло, вордскем гуртысьтызы нокызьы потыны уг ӵыдо. Огсямен асьсэос ик юртъерзэс утьыны-вордыны быгато ай. Нош ми, анай-атайлэсь басьтэм юртъерзэс вузаса, Миндэр пуме корка ӝутӥмы. Татын улэммылы туэ 30 ар тырмиз ини.Ветлымтэ  сюресэз лёган - Нош кытысь тӥляд ужбергатон удысын берганы  быгатонлыкты?- Совето Союз куашкан вакытэ «Агропромэнерго» но бырон калэ вуиз. Мон отын экспедитор вал. Уже кельше, сюлэмыя: отчы-татчы мынӥськод, калыкен вераськиськод, кулэ луись вуз вайиськод. Сыӵе азьын шаплы ӧд ке луы, номыр уд шедьты. Отын ик электриклэн ужезлы дыши. Ёросысь гуртъёстӥ ветлыкузы, ужасьёс тырмымтэен, электрикъёсмы монэ ӵемысь сьӧразы басьязы. Котькыӵе ужлы дышоно вылэм.ӵапак со «Агропромэнерго» медаз быры шуыса, мон туж но туж сюлмаськыны кутски. Эшъёс но жаль потӥзы, воксё ужтэк кыльысалзы ук. Адямилы ведь кызьы ке но семьязэ сюдоно, уксё поттоно.- Собыдӟа организациез киултыны быгатӥды шат?- Киултӥ шуыны сое уг луы. Кутсконэз тазьы вал. Юртъер котырын ке но ужаны яралоз шуыса, мон аслым грузовой машина басьтӥ. Соин магазинъёсы, «Агропромэнергоысь» кошкытэк,  вуз нуллыны кутски. Ачим но валаса ӧй вутты, Огырчи каре, райполэсь магазинъёссэ арендовать карыса, магазин усьтыны быгатӥ. Уже ӟеч мынӥз, эшшо одӥг магазин усьтыны луонлыке кылдӥз на. Соку мон кутӥ но кыксэ ик магазинъёсме «Агропромэнерголэн» азбараз интыяй. Валамон ини, кивалтӥсьёсын кенешыса. Лэсьтӥськон материалъёсмес киясаос, огырчиос, дэриос курылыны кутскизы. Озьы ужмы интыысьтыз вырӟиз, паськытаз.- Ужбергатӥсьёсты пачкато налогъёсын, тыриськонъёсын. Лёгымтэ-ветлымтэ сюрес вылын шуг-секытъёс пумиськылӥзы, дыр?- Кинлы бен та уж капчиен сётӥськиз ини! Шуг-секытъёс трос. Но соосты вормыны быгатоно. Налогъёс ялан пачкато угось. Кредитмес али ке но тыриськомы на. Куддыръя сыӵе ки-пыд юскиське, коть али ик ужедлэсь куштӥськы. Собере нош малпаськод: мон гинэ тазьы уг ужаськы, адямиос чидало ук.- Уж дурады вазь ӵукна кошкиськоды, бер ӝыт гинэ бертӥськоды. Юрт котырдэс нош кин эскере?- Оля нылмы семьяеныз ӵош ми дорын улэ. Солы оскиськыса ик, ми кузпалэным ужамы бер ӝытозь пукиськомы. Эмеспимы но бордамы ик тырше. Со милям воксё асьмелэн вордэм пимы кадь. Котькыӵе мытэм-малпам ужмес соин ӵош лэсьтӥськом. Кылмы тупа. Сизяшуръёс милемлы ӟеч эмеспи будэтӥллям.Та нуналъёсы кыкетӥез нылмы но асьме ёросысь ик Ыбдэс гуртэ бызиз.ӝытсэ уж дурысь озьы гинэ мозмытскыны уг луы ни, нунал быре ке, ваньзэ лыдъяно-чотано, ужасьёслэсь бервылзэс эскерыса ортчоно луэ. Мон ачим ялан сюрес вылынгес: созэ я тазэ ваёно, отын но татын кулэ луись вуз сярысь вераськоно. Нунал пӧрат Иже я Можгае ветлоно. Со городъёсысьгес ик вуз но ворттӥськомы.Татчыозь ай весяк пудоен улӥмы: скал но, чыпы-курег но вордӥськом вал. Та аръёссэ куштӥським. Пурга котырын трос калык улэ, пудо сиён дасян татын секытгес йӧтэ.- Кузпалды но бордады ик тырше. Секыт ӧвӧл-а дорын но, ужын но одӥг малпанъёсын, одӥг сюлмаськонъёсын улыны?- Вӧзад оскымон адямиед вань ке, туж умой ини. Уж дурысь вань секытэз кузпалы Людмила Александровна вылэ усе. Нимаз ужаны кутскеме бере со мон доры выжоно кариськиз. Ачиз ик вузчи но, товаровед но, бухгалтер но луэ. Талэсь азьвыл райпоын ужаз, магазинын вуз кариз.  Огинын ужаны нырысь-валысь секытгес йӧтэ вал кадь. Табере ог-огмытэк кызьы ужаны ик ум тодӥське ни.- Вань ужез со огназ уг быдэсты, луоз. Музон ужасьёсты но вань, дыр, ук? - Ужасьёсмы ваньмыз-ӧвӧлэз дас сизьым пала лыдъясько. Со сяна, «Агропромэнергоын» тямыс кузя тыршисез вань на. Дорамы ужаны мылкыд карисьёсты ми ум палэнтӥське, кошкисьёсты но ум алӥське, нокинэ кутыса ум возиське. Но буш интыосмы ноку уг луо.  «Агропромен» мон ачим ик кивалтӥсько, солэн генеральной директорез луисько. Отын ужасьёс тыл кысконэн, лэсьтӥськон ужъёсын выро, ёросысь гуртъёстӥ ветло.Юрттӥсь мурт уз куанермы - Контораяды вань борддоръёс данъян грамотаосын но таукаронъёсын тырмытэмын. Ёрослэн йырыз Михаил Лекомцев но тӥледлы таукарон гожтэм. Мар понна со дунъетъёс?- Ёросысь муниципал кылдытэтъёс кыӵе ке ужрад ортчытыны малпало ке, юрттэт курыса, ми доры вазиськыло. Кӧня быгатӥськом, юрттыны тыршиськом. Кылсярысь Кутер-Кутон гуртын, Быдӟым Вормонлы сӥзьыса, туж чебер синпелет пуктӥзы. Шумпотӥсько, соослы но пичияк юрттыны быгатӥм. Озьы ик нимаз адямиос но вазиськыло. Улонын оломар но луэ ук: кинлэн ке юртъерез ӝуа, кин ке мукет кӧшкемыт учырен пумиське. Кызьы адямилы уд юртты. ӟигарзы бырем песянайёс но куд-ог дыръя вазисько: липетсэс я укнооссэс вошъяно вал, шуо. Кытчы пырод, юрттӥськом. Пичиысен милемыз анай-атаймы сыӵе сямлы дышетӥзы бере, шуге-леке шедем муртъёс жаль пото.Ми доры озьы ик вазисько школаос, нылпи садъёс. Соослы кузьымъёсын юрттыны тыршиськом. Тросэн ик бон ум ке но быгатӥське, адямиез берен ум келяське, юрттыны тыршиськом.- Ай тани али но, Пугачёво каргуртын пуштылонъёс ортчем бере, тросэз Пичи Пурга черкогурт котырын улӥсьёс тӥледлы тау каро.- Ма, созэ веранэз ӧвӧл ни. Юртъеръёс липетъёстэк, укно кыльылӥзы. Ми пуштылонъёс бере ик, калыклы юрттэт сётыса, ветлӥмы, юромо со понна бригада кылдытӥмы. Миндэр гуртын улӥсьёслы пияла вандылыны юрттылӥмы. Шуге-леке сюрем адямиос шумпотэменызы синкылиоссэс кутыны уг быгато ни, тау каро. Со вакытэ вузъёсмылэсь дунзэс но пичигес каримы.- Тӥляд асьтэлэн кебитты но вань. Со малы кулэ на?- Милям сварщикъёсмы оломар но лэсьтыны быгато. Асьсэос ик мунчо гур но, мотоблоклы уробоос но, чебермам кенер-капкаос но дуро. Адямиос соосты мыло-кыдо басьто.Кортлэсь оломар но дурыны но лэсьтыны быгатэ Александр Тимофеев. Со - художник. Саша та ужезлы нимысьтыз дышетскемын. Киосыз солэн зарни.- Тӥлесьтыд ӟеч депутат пӧрмысал, дыр, калыкен ужаны быгатӥськоды, кулэ дыръяз юрттэт сётӥськоды.- Мон асме ачим олокытчы но донгыны уг яратӥськы. Эшъёсы кемалась, депутатэ мыныны косыса, ёрто ини. Но мынам дӥсьтонэ уггес тырмы на кадь потэ. Сотэк но уже тырме.- ӝӧк вылысьтыды удмурт журнал-газетъёсты синйылтӥ. Озьыен,  лыдӟиськиськоды?- Ми удмуртъёс ук, чай юон вискамы  журнал-газетъёсты киямы кутӥськом. Мар ортче ёросын но республикаын, кызьы сое тодытэк улод. Ужасьёсмы но мед лыдӟиськозы шуыса, газетъёсты почта пыр басьтӥськом. Медаз ыше шуыса, огинэ вурылӥськомы. Тодмо адямиос сярысь гожъяло ке, шара но лыдӟиськыса пукыны дыр шедьтӥськом. Уката ик тунсыко потэ «Удмурт кизилиос» рубрикады.Яратӥськом удмурт концертъёсы ветлыны. Но, жаляса верано, отчы мыныны дырмы уг тырмы. Котькуд ужасьмылэсь вордскем нуналзэ пусйиськом, ужрадъёсты семьяосынымы ӵош ортчытъяськом. Ужасьёслы кызьы ке но ӟеч карем потэ, Выль арлы ваньмызлы саламъёс сётъяськом. Валля арын ай нырысьсэ кузпалэным ӵош кыре-буре потамы, Варзи-Ятчи курортын шутэтскимы.- Ужады мар тужгес но сюлэмшугъяськытӥсез вань?- Котькуд ужасьлэн семья пушказ улонэз умой мед радъяськоз. Семья кусып сӧриське ке, адями уж дураз секыт мылкыдын вамыштэ ини. Дыраз уждун сётъяны мед быгатом. Таӵе улонын асьмеос но, ужасьёсмы но буш ӝӧк сьӧры медам кыле.   